钦定古今图书集成/明伦汇编/官常典/第092卷 > 冀康孝王惟吉
## 钦定古今图书集成/明伦汇编/官常典/第092卷 > 冀康孝王惟吉

按《宋史燕王传》：“燕懿王德昭第二子惟吉，字国祥，母
郑国夫人陈氏。惟吉生甫弥月，太祖命辇至内庭，择
二女媪养视之，或中夜号啼，必自起抚抱。三岁作弱
弓轻矢，植金钱为的，俾之戏射，十发八中，帝甚奇之。
五岁日读书诵诗。帝尝射飞鸢，一发而中，惟吉从旁
雀跃，喜甚。帝亦喜，铸黄金为奇兽瑞禽赐之。常乘小”
乘舆及小鞍鞁马，命黄门拥抱，出入常从。太祖崩，惟
吉才六岁，昼夜哀号，孝章皇后慰谕再三，始进𫗴粥。
太宗即位，犹在禁中，日侍中食。太平兴国八年，始出
居东宫，授左监门卫将军，封平阳郡侯，加左骁卫大
将军，进封安定郡公。淳化四年，迁左羽林军大将军。
至道二年，授阆州观察使。凡邸第供亿、车服赐与，皆
与诸王埒，自馀王子不得偕也。真宗即位，授武信军
节度，加同平章事。时石保吉先为使相，诏惟吉班其
上。大中祥符初，封泰山，以疾不从行，诏许。疾愈，驰诣
行在。还顿郓州，惟吉迎谒，上劳问再三，改感德军节
度。明年，疾复作，上屡临省之，亲视灼艾，日给御膳，为
营佛事。三年五月，薨，时年四十五。废朝五日，赠中书
令，追封南阳郡侯，谥康孝。惟吉好学，善属文，性至孝，
孝章皇后抚养备至，亲为栉沐。咸平初，以太祖、孝章
画像、服玩、器用赐惟吉，岁时奠享，哀慕甚至。每诵诗
至《蓼莪》篇，涕泗交下，宗室推其贤。孝雅善草隶飞白，
真宗次为七卷，御制序，命藏秘阁。其子守节以父所
书真《草千文》以献，诏书褒答，仍付史馆，追赠太尉。明
道二年，封冀王。子守节、守约、守巽、守度、守廉、守康。弟
惟固，字宗干，本名元扆。太平兴国八年，改赐今名，授
左千牛卫将军。是冬卒。